Ankerbreen

Må ikke forveksles med den mindre Ankerbreen (Oscar II Land) ved St.Jonsfjorden lengre nord på Spitsbergen.

Ankerbreen er en 5 km² stor isbre på Spitsbergen, Svalbard, mellom Reindalen og Van Mijenfjorden, i det sørøstre Nordenskiöld Land. Den er en ca. 6 km lang bre som starter umiddelbart nord for Gustavfjellet (1218 m) og Landsverktoppen (982 m) – og går deretter vestover til Røystoppdalen som er en sørlig arm av Reindalen. Breen har lagt foran seg et 1 km bredt belte av morenemateriale, sammen med Livbreen som skjærer inn i morenen fra sørvest. I nord strekker Johan Ankerfjellet (843 m) og i sør Gustavfjellet (1218 m) seg som vegger langs breen.

Breen ligger vest for Sjaktbreen og sør for den store Slakbreen, og ligger utenfor Nordenskiöld Land nasjonalpark – som starter nede i Røystoppdalen.

Ankerbreen er oppkalt etter Peter Martin Anker (1871–1940) som var bidragsyter til Gunnar Isachsens Spitsbergenekspedisjon i 1909-10.

Referanser 

Breer på Spitsbergen
Nordenskiöld Land